Diari Oficial de la Generalitat Valenciana


Sumari del DOGV 4291, del 12-07-2002 (2002/7639)

ORDE d'1 de juliol de 2002, de la Conselleria de Cultura i Educació, per la qual es regula l'adscripció i els desplaçaments per modificació de les plantilles docents, dels cossos de professors d'Ensenyança Secundària, professors tècnics de Formació Professional i dels cossos que impartixen Ensenyances de Règim Especial.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4291

Data del DOGV
:   12-07-2002

Secció del DOGV
:   II. AUTORITATS I PERSONAL - A) PLANTILLES ORGÀNIQUES I RELACIONS DE LLOCS DE TREBALL

Número del document
:   2002/7639


Data del document
:   01-07-2002

Organisme emissor
:   Conselleria de Cultura i Educació

Tipus de document
:   Ordre

Anàlisi jurídica

 Descriptors 

:   * personal docent
    * legislació
    * ensenyament secundari
    * administració del personal
    * legislació escolar
    * qualificació del personal
    * ensenyament professional

ORDE d'1 de juliol de 2002, de la Conselleria de Cultura i Educació, per la qual es regula l'adscripció i els desplaçaments per modificació de les plantilles docents, dels cossos de professors d'Ensenyança Secundària, professors tècnics de Formació Professional i dels cossos que impartixen Ensenyances de Règim Especial. [2002/Q7639]
  
La Llei Orgànica 1/1990, de 3 d'octubre, d'Ordenació General del Sistema Educatiu, dóna configuració jurídica a un profund procés de reforma de tot el sistema educatiu. Entre altres, la llei ha previst diferents exigències formatives, derivades de l'ampliació de l'ensenyança obligatòria fins als 16 anys, la substitució de part de la segona etapa de l'Educació General Bàsica pel primer cicle de l'Educació Secundària Obligatòria i una modificació del Batxillerat i la Formació Professional.
  
L'actual ordenació del sistema educatiu definix unes necessitats que suposen una adequació qualitativa i quantitativa de les plantilles de professors dels centres docents, provocada pel canvi en l'organització curricular, en la mesura que s'exigixen noves funcions docents i una organització pedagògica dels centres capaç de facilitar la consecució dels fins educatius derivats del nou marc educatiu. Esta redefinició de les plantilles docents haurà de tindre en compte necessàriament les especialitats docents requerides pel nou sistema educatiu en funció de les àrees i matèries que hauran d'impartir els professors, segons els coneixements específics necessaris per a portar a terme les activitats educatives.
  
El principal objectiu d'esta orde és regular els procediments per a la recol·locació del professorat durant la progressiva implantació del mapa escolar, i establir mesures transitòries que conduïsquen a facilitar la mobilitat voluntària del professorat i evitar, en la mesura que es puga, els desplaçaments dels professors provocats per la modificació de les plantilles dels centres docents.
  
Amb la finalitat d'adequar els recursos docents a les noves exigències de la nova ordenació acadèmica, es fa necessari regular la recol·locació del professorat que es veja afectat per circumstàncies que impliquen l'amortització o modificació del lloc de treball que exercien, tal com arreplega el punt II.5 de l'Acord de 25 de maig de 1999 subscrit entre la Conselleria de Cultura, Educació i Ciència i les organitzacions sindicals d'Ensenyança, sobre dotació de plantilles i condicions de treball del professorat dels instituts i seccions d'Educació Secundària per a l'aplicació de la Llei Orgànica d'Ordenació General del Sistema Educatiu (LOGSE).
  
El Reial Decret 2.112/1998, de 2 d'octubre, pel qual es regulen els concursos de trasllats d'àmbit nacional per a la provisió de places corresponents als cossos docents, establix, en la disposició addicional quinzena, que les administracions educatives podran establir criteris i procediments per a la redistribució del professorat per la implantació del segon cicle de l'Educació Secundària Obligatòria, del Batxillerat i de la Formació Professional, en la forma que determine cada una d'estes administracions.
  
En la tramitació d'esta orde s'ha complit el que preveu l'article 32 de la Llei 9/1987, de 12 de juny, modificada per la Llei 7/1990, de 19 de juliol, d'Òrgans de Representació, Determinació de les Condicions de Treball i Participació del Personal al Servici de les Administracions Públiques.
  
En virtut d'això, segons el que disposen el Reial Decret 1.701/1991, de 29 de novembre, Reial Decret 1.635/1995, de 6 d'octubre, Reial Decret 777/1998, de 30 d'abril, Reial Decret 989/2000 de 2 de juny, i les disposicions addicionals onzena, dotzena, tretzena, catorzena i quinzena del Reial Decret 2.112/1998, i en ús de les atribucions que em conferix l'article 35 de la Llei 5/1983, de Govern Valencià,
  
ORDENE
  
Article 1. Àmbit d'aplicació
  
1.1 La present orde té per objecte regular els procediments d'adscripció i reubicació dels funcionaris de carrera amb destí definitiu afectats com a conseqüència de les modificacions en les plantilles o relacions de llocs de treball, per la implantació de les noves ensenyances de la LOGSE i d'acord amb la planificació educativa.
  
1.2 S'aplicarà als cossos de professors d'Ensenyança Secundària, professors tècnics de Formació Professional, professors d'escoles oficials d'idiomes, professors i mestres de taller d'Arts Plàstiques i Disseny i catedràtics i professors de Música i Arts Escèniques.
  
Article 2. Competència docent i estabilitat del professorat
  
2.1 La competència docent del professorat pertanyent als cossos de professors d'Ensenyança Secundària, professors tècnics de Formació Professional i professors dels cossos que impartixen Ensenyances de Règim Especial queda definida per la possessió d'una especialitat, o atribució docent, segons el que disposen els reials decrets 1.701/1991, 1.635/1995, 777/1998 i 989/2000, que li permet impartir les àrees, matèries i mòduls professionals dels cicles formatius corresponents.
  
2.2 A fi de facilitar els mecanismes de reubicació fins a la finalització del curs 2003-2004, es podrà habilitar, a instàncies de l'interessat i amb caràcter provisional, els professors dels cossos mencionats en el paràgraf anterior perquè puguen impartir altres especialitats diferents de les que són titulars, en el cas que estiguen afectats per la modificació de la plantilla del centre en què estan ocupant llocs amb caràcter definitiu.
  
2.3 No obstant això, a fi d'adequar les plantilles dels centres i donar estabilitat al professorat, es regularà l'atribució docent per a definir llocs de treball a temps complet, considerant les especialitats dins de les àrees, matèries i mòduls professionals corresponents a totes les ensenyances LOGSE. Tot això sense perjuí de la càrrega horària que correspon a cada departament o família professional per a la determinació dels llocs de treball.
  
Article 3. Amortització de llocs de treball docents
  
3.1 L'amortització o supressió dels llocs de treball docents podrà tindre caràcter provisional o definitiu. Si, d'acord amb les plantilles de cada centre publicades anualment, es produïren modificacions com a conseqüència de la planificació educativa que implique que el nombre de llocs de treball d'una especialitat siga inferior al nombre de funcionaris de carrera amb destí definitiu en l'especialitat, adquiriran la condició de suprimits un nombre de funcionaris igual a la diferència entre estos dos.
  
3.2 Les supressions de llocs tindran caràcter provisional fins al curs 2003/2004, a partir del qual adquiriran el caràcter de definitiu. Així mateix, la supressió serà definitiva quan es produïsca el tancament definitiu d'un centre, sense que hi haja desglossament o transformació total en un altre centre.
  
3.3 La Conselleria de Cultura i Educació negociarà els criteris generals per a la creació, modificació i supressió dels llocs de treball com a conseqüència de la variació del nombre d'alumnes i grups dels centres docents i, segons estos criteris, publicarà cada curs escolar les plantilles o relació de llocs de treball que en cada centre s'hagen determinat.
  
Article 4. Criteris per a determinar els afectats per amortització
  
4.1 En els supòsits que calga determinar, entre diferents professors que ocupen, amb caràcter definitiu, llocs de treball de la mateixa especialitat, quin o quins són els afectats per l'amortització provisional o definitiva del lloc o el desplaçament, en el cas que cap d'ells opte voluntàriament per la supressió, s'aplicaran successivament els criteris següents:
  
a) Menys temps de servicis efectius com a funcionari de carrera del cos a què pertanga cada funcionari.
  
b) Menys antiguitat ininterrompuda com a definitiu en la plaça.
  
c) Any més recent d'ingrés en el cos.
  
d) No estar en possessió de la condició de catedràtic.
  
e) Menys puntuació obtinguda en el procediment selectiu d'ingrés en el cos.
  
Tot això sense perjuí dels drets que corresponguen als funcionaris amb la condició de catedràtic, en el cas que hagueren accedit a la plaça amb anterioritat a l'entrada en vigor de la LOGSE.
  
4.2 Qualsevol funcionari de carrera amb destí definitiu en el centre afectat per l'amortització de llocs de treball corresponents a la seua especialitat podrà sol·licitar voluntàriament el cessament. Quan el nombre de sol·licituds siga superior a la diferència entre el nombre de funcionaris de carrera amb destí definitiu i el nombre de llocs que contempla la plantilla, en la corresponent especialitat, la prioritat per a obtindre la condició de pèrdua provisional de destí vindrà determinada per l'aplicació successiva dels criteris següents:
  
a) Més temps de servicis efectius com a funcionari de carrera del cos al qual pertanga la plaça.
  
b) Més antiguitat amb destí definitiu ininterromput en el centre.
  
c) Any menys recent d'ingrés en el cos.
  
d) Estar en possessió de la condició de catedràtic.
  
e) Més puntuació obtinguda en el procediment selectiu d'ingrés en el cos.
  
Article 5. Situació dels funcionaris afectats per l'amortització
  
Els funcionaris amb destí definitiu dels cossos a què es referix l'article 1 de la present orde afectats per les modificacions en les plantilles o relacions de llocs de treball, podran trobar-se en alguna de les situacions següents:
  
5.1 Pèrdua provisional de destí. Tenen esta condició els funcionaris que, afectats per la supressió provisional, no hagueren obtingut destí en els processos d'adscripció previstos en les disposicions transitòries.
  
Estos funcionaris mantindran el destí definitiu i prestaran els seus servicis, amb destí provisional, en un altre centre, d'acord amb el que preveu l'article següent. També podrà optar per prestar els seus servicis per al curs escolar en el propi centre de destí si, conjunturalment per la demanda educativa, hi haguera horari suficient de la seua especialitat. Si, una vegada amortitzat un lloc d'una especialitat, es produïra una vacant en ocasió de jubilació, mort o augment sobrevingut i estable d'horari lectiu, els funcionaris afectats per la pèrdua provisional de destí, mentre mantinguen esta situació, tornaran a la seua plaça d'origen amb destí definitiu. No obstant això, si hi haguera concurrència de dos o més funcionaris amb el mateix dret s'aplicarà, per a la prelació del seu dret, el que disposa l'article 4 punt 2.
  
Els funcionaris en la situació de pèrdua provisional de destí tindran, en els procediments de provisió de llocs de treball, durant sis convocatòries, dret preferent a la localitat i a la zona, amb caràcter subsidiari al dret preferent dels titulars de llocs suprimits definitius. En el cas que la supressió es convertira en definitiva, no començarà a computar-se un nou període de sis convocatòries amb dret preferent a l'obtenció de vacant. Els que, complint l'obligació de concursar, no hagen obtingut cap destí dels sol·licitats en les mencionades convocatòries podran ser destinats per la Conselleria de Cultura i Educació en la forma prevista en les convocatòries
  
5.2 Suprimits. Els funcionaris amb la condició de suprimits perdran el seu destí definitiu i prestaran els seus servicis amb caràcter provisional i tindran preferència en les adjudicacions de destí provisional sobre qualsevol altre funcionari, segons el que preveu l'article següent. Així mateix, tindran dret preferent a la localitat i a la zona durant sis convocatòries en els concursos de trasllats. Els que, complint l'obligació de concursar, no hagen obtingut cap destí dels sol·licitats durant sis convocatòries podran ser destinats d'ofici per la Conselleria de Cultura, Educació i Ciència en la forma prevista en les convocatòries.
  
5.3 Desplaçats. Quan, com a conseqüència de les variacions d'escolarització, no hi haguera prou nombre d'hores en una especialitat, el professor amb destí definitiu en el centre afectat adquirirà la condició de desplaçat i haurà de prestar, durant el curs, els seus servicis en un altre centre, segons es regula en l'article següent.
  
Article 6. Destí provisional anual
  
Els funcionaris suprimits, amb pèrdua provisional de destí i desplaçats, i per este orde, tindran anualment un destí provisional en els termes següents:
  
a) Amb caràcter voluntari, en una vacant de la seua especialitat o per a les que estiga habilitat en l'àmbit de la Comunitat Valenciana.
  
b) Amb caràcter forçós, en un altre centre de la mateixa localitat o zona, en un lloc de treball de les seues especialitats.
  
c) Amb caràcter voluntari, en un lloc de treball d'una especialitat diferent de la que és titular o per a les que estiga habilitat, en el seu centre o en un altre centre de la mateixa localitat o zona, segons l'atribució docent regulada en l'article 9 d'esta orde, i sempre en el cas que no hi haja en la mateixa zona cap vacant de la seua especialitat que puga ocupar.
  
d) Amb caràcter forçós, en un altre centre de la província, en un lloc de la seua especialitat o per a les que estiga habilitat, a partir del curs 2003-2004.
  
Article 7. Trasllat d'ensenyances de cicles formatius
  
En els casos que es determinen i dins de l'àmbit territorial que corresponga, si es produïx un trasllat d'ensenyances de cicles formatius des d'un centre a un altre, els professors de les especialitats afectades quedaran adscrits al nou centre, mantenint a tots els efectes l'antiguitat que posseïen en el centre d'origen.
  
Article 8. Habilitació transitòria
  
8.1 Els funcionaris dels cossos a què es referix esta orde, afectats per les situacions que impliquen pèrdua provisional o definitiva del lloc de treball podran sol·licitar, fins a la finalització del curs 2003-2004, l'habilitació transitòria per a impartir altres àrees, matèries i mòduls professionals diferents de l'especialitat de la qual siguen titulars en els supòsits següents:
  
a) Si disposen de la titulació acadèmica requerida per a les citades ensenyances.
  
b) Si poden acreditar un mínim d'experiència docent, per haver impartit durant almenys dos cursos acadèmics complets la matèria per a la qual se sol·licita l'habilitació transitòria en els termes que s'establisquen.
  
En el cas de la Formació Professional Específica i Ensenyances de Règim Especial, podrà al·legar-se una experiència professional de dos anys, com a mínim, en un camp laboral relacionat directament amb la matèria corresponent.
  
8.2 L'habilitació transitòria, una vegada obtinguda, no donarà dret a optar a places, per mitjà del concurs de provisió de llocs.
  
Article 9. Habilitació per a impartir l'àrea de Tecnologia pels professors tècnics de Formació Professional
  
9.1 Per a impartir l'àrea de tecnologia de l'Educació Secundària Obligatòria, tindran prioritat aquells professors tècnics de Formació Professional que tinguen alguna de les titulacions establides en la disposició transitòria primera, 2.b del Reial Decret 1.701/1991, de 29 de novembre, ampliat per la disposició transitòria segona del Reial Decret 1.635/1995, de 6 d'octubre, a pesar que no hagen fet l'opció de ser adscrits a les places d'esta especialitat, tal com els permeten les mencionades disposicions.
  
9.2 Podran sol·licitar l'habilitació transitòria per a impartir l'àrea de Tecnologia i les matèries optatives corresponents a l'Educació Secundària Obligatòria: Orientació i Iniciació Professional i Iniciació al món laboral (miniempreses), els funcionaris afectats per l'amortització que pertanguen al cos de professors tècnics de Formació Professional de les especialitats següents:
  
- Equips Electrònics.
  
- Fabricació i Instal·lació de Fusteria i Moble.
  
- Instal·lacions Electrotècniques.
  
- Laboratori.
  
- Mecanitzat i Manteniment de Màquines.
  
- Manteniment de Vehicles.
  
- Màquines, Servicis i Producció.
  
- Operacions de Processos.
  
- Oficina de Projectes de Construcció.
  
- Oficina de Projectes de Fabricació Mecànica.
  
- Operacions de Producció Agrària.
  
- Producció Tèxtil i Tractaments Fisicoquímics.
  
- Soldadura.
  
Una vegada obtinguda l'habilitació transitòria, es podrà obtindre un destí provisional, segons s'establix en l'article 6 d'esta orde.
  
No obstant això, els professors afectats per la pèrdua provisional de destí que hagen impartit en el seu centre, almenys durant dos cursos acadèmics, l'especialitat de tecnologia amb habilitació transitòria, i amb tal de possibilitar la seua continuïtat en la tasca docent, podran ocupar la dita plaça amb caràcter indefinit.
  
Article 10. Actuacions formatives dirigides al professorat afectat per l'amortització
  
Per a obtindre l'habilitació transitòria en els supòsits previstos en l'article 8.1, s'haurà de superar les accions formatives que la Conselleria de Cultura i Educació oferisca, per a una formació adequada, al professorat afectat per la pèrdua de destí, en l'àmbit del coneixement corresponent a l'especialitat. Es programaran les actuacions formatives sobre:
  
a) Mòduls d'actualització científica, tècnica, didàctica i metodològica de les àrees de l'Educació Secundària i Ensenyances de Règim Especial.
  
b) Mòduls d'actualització científica, tècnica, didàctica i metodològica de l'àrea de la Tecnologia de l'Educació Secundària Obligatòria.
  
Article 11. Condicions generals de l'oferta de les actuacions formatives
  
11.1 La Conselleria de Cultura i Educació, a través de la Direcció General d'Ordenació i Innovació Educativa i Política Lingüística, organitzarà les accions formatives afavorint la territorialitat de l'oferta.
  
11.2 Les actuacions de formació dirigides al professorat afectat pels processos de readscripció i recol·locació, com a resultat de l'aplicació del nou sistema educatiu, tindran una orientació pròxima a la pràctica docent i seran compatibles amb la dedicació dels professors a les seues tasques docents.
  
DISPOSICIONS ADDICIONALS
  
Primera
  
Aquells docents de les especialitats de:
  
- Procediments de Diagnòstic Clínic i Ortoprotèsic.
  
- Procediments Sanitaris i Assistencials.
  
- Processos Comercials.
  
- Processos de Gestió Administrativa.
  
- Estètica.
  
- Perruqueria.
  
Afectats per les situacions que impliquen pèrdua provisional o definitiva del lloc de treball i que no satisfacen les condicions establides en l'article 8.1, podran sol·licitar també habilitació transitòria en les condicions contemplades en els articles 8.2, 10 i 11.
  
Segona
  
S'autoritza la Direcció General de Personal a determinar les zones, desenrotllar els procediments establits i a publicar les plantilles d'adscripció i reubicació.
  
S'autoritza les direccions generals de Centres Docents, de Personal i d'Ordenació i Innovació Educativa i Política Lingüística a aclarir, adequar i desenrotllar les normes que s'aproven per la present orde, en l'àmbit de les seues respectives competències.
  
DISPOSICIONS TRANSITÒRIES
  
Primera
  
Adscripció del professorat durant el curs 2002-2003
  
Durant el curs escolar 2002-2003, la Direcció General de Personal convocarà un procediment d'adscripció d'acord amb els criteris següents:
  
1. L'adscripció voluntària del professorat, en el mateix centre on té destí definitiu, a un lloc de treball d'una especialitat distinta de l'obtinguda en el concurs de trasllats, serà possible si, d'acord amb les plantilles dels centres, publicades anualment per la Conselleria de Cultura i Educació, en les especialitats corresponents hi haguera més funcionaris amb destí definitiu que llocs de treball.
  
Per a determinar quin funcionari opta per romandre en el mateix departament i qui opta per l'adscripció al centre, s'utilitzaran els criteris de l'article 4 de la present orde.
  
Per a adscriure's a una altra especialitat, els funcionaris han de comptar amb l'especialitat o habilitació transitòria corresponent regulada en els articles 8 i 9 de la present orde, amb la preferència següent:
  
a) ser titulars de l'especialitat,
  
b) tindre la titulació corresponent i l'experiència requerida,
  
c) tindre la titulació requerida,
  
d) tindre l'experiència requerida.
  
2. Així mateix, els funcionaris que estiguen afectats per la supressió, per a no desplaçar-se del seu centre, podran completar el seu horari amb càrrega lectiva d'una altra especialitat, sent titulars d'un lloc de treball mixt.
  
3. En estos dos casos, els que s'adscriguen a plaça distinta de la que són titulars per mitjà d'esta adscripció mantindran el destí definitiu en el centre en la nova especialitat, sense que això signifique l'adquisició d'especialitat per a obtindre destí en un altre centre per mitjà dels processos de provisió que es convoquen. En tot cas, tindran dret preferent al propi centre per a ocupar una plaça de la seua especialitat.
  
4. Aquells funcionaris afectats per l'amortització que no obtinguen plaça en la reubicació voluntària al centre adquiriran la condició de pèrdua provisional de destí i, voluntàriament, la de suprimit; per tant, hauran de participar en el procés d'adscripció a llocs de les seues especialitats en la localitat i en la zona corresponent.
  
Els que no hagueren obtingut plaça podran participar voluntàriament en l'adscripció a la província i a la Comunitat
  
Els funcionaris que no hagueren obtingut plaça en els supòsits del paràgraf anterior, podran, voluntàriament, obtindre en la localitat o zona un lloc d'una especialitat diferent de la que són titulars quan disposen de l'habilitació transitòria a què es referix l'article 11.
  
5. Els efectes de l'adscripció seran per al curs 2003-2004. Els funcionaris que, havent participat en els processos d'adscripció, obtingueren una plaça, tindran destí definitiu en la dita plaça i mantindran la mateixa antiguitat en el centre que la que tenien en el centre d'origen.
  
Segona
  
Als professors que resulten desplaçats en el pròxim curs 2002-2003, els serà d'aplicació el que disposa l'article 6 de la present orde.
  
DISPOSICIÓ DEROGATÒRIA
  
Queden derogades les normes i disposicions d'igual o inferior rang que s'oposen al que disposa la present orde.
  
DISPOSICIÓ FINAL
  
La present orde entrarà en vigor el sendemà de la seua publicació en el Diari Oficial de la Generalitat Valenciana.
  
València, 1de juliol del 2002
  
El conseller de Cultura i Educació, p. s. r. (art. 4.1 del Decret 111/2000,
  
DOGV núm. 3.798, de 21 de juliol), la subsecretària,